PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative privind modificarea şi completarea 
Legii audiovizualului nr.504/2002



Propunerea legislativă privind modificarea şi completarea Legii audiovizualului nr. 504/2002  a fost transmisă Comisiei cu adresa nr. Pl.-x  27 din 11 februarie 2008.
Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei juridice, de disciplină şi imunităţi.  Până la data întocmirii raportului nu a fost primit avizul Comisiei juridice, de disciplină şi imunităţi.  Comisia a ţinut cont de avizul favorabil nr. 1587/19.10.2007 emis de Consiliul Legislativ şi de Punctul de vedere al Guvernului nr. 3436/23.12.2007 care nu susţine adoptarea acestei iniţiative legislative.
Camera Deputaţilor este sesizată în calitate de primă Cameră.                                                                                                                                                                                                                                                                                                                                                                   
Prin obiectul de reglementare şi conţinutul său, propunerea legislativă face parte din categoria legilor organice.

Propunerea legislativă a fost dezbătută în şedinţa Comisiei din ziua de 19 februarie  2008. La lucrările Comisiei au fost prezenţi 20 de deputaţi, din totalul de 23 membri ai Comisiei. 
În conformitate cu prevederile art. 55, alin. (2)  din Regulamentul Camerei Deputaţilor, republicat, la dezbateri a participat, din partea Consiliului Naţional al Audiovizualului, domnul Ioan Onisei, membru al Consiliului. 

Propunerea legislativă are ca obiect de reglementare modificarea unor dispoziţii din cuprinsul Legii audiovizualului nr. 504/2002, prin care se prevede că  „orice difuzor radio-tv., va include în programul său de difuzare în intervalul orar 7 - 24 un procent de cel puţin 30% opere cinematografice şi audiovizuale de expunere originală română şi un procent de cel puţin 40% opere cinematografice şi audiovizuale europene…”
Raportul Comisiei a fost adoptat cu majoritate de voturi – 12 voturi pentru  respingere şi 1 abţinere.
Sub raport de conţinutul său propunerea legislativă este de competenţa decizională a  Senatului.
În urma dezbaterii, Comisia pentru cultură, arte, mijloace de informare în masă propune respingerea Propunerii legislative privind modificarea şi completarea Legii audiovizualului nr. 504/2002.
Motivaţia respingerii se întemeiază pe următoarele considerente:
· Conform Legii audiovizualului, începând cu anul 2007 televiziunile româneşti consacră în programele lor o proporţie majoritară operelor europene, categorie în care sunt incluse şi operele româneşti, dar fără a se face o diferenţiere de pondere dintre acestea şi cele provenind din alte ţări europene. Comisia Europeană a precizat că o astfel de diferenţiere pe criteriul naţionalităţii ar contravenii – prin instituirea unei discriminări – articolului 12 al Tratatului Uniunii Europene, considerând că „cerinţele naţionale în relaţie cu producţii în limbile naţionale pot funcţiona ca o barieră în faţa comerţului intra - European”, constituind un obstacol în calea consolidării pieţei europene a programelor şi descurajând schimbul şi circulaţia de programe europene în Europa.

· Consiliul Naţional al Audiovizualului şi Asociaţia Română de Comunicaţii Audiovizuale au semnalat Comisiei că, o asemenea obligaţie ar constitui o limitare a libertăţii editoriale a televiziunilor şi radioului din România, limitare ce excede cadrului instituit de cerinţele privind cotele majoritare de opere europene din Legea audiovizualului şi din Directiva Televiziunii fără Frontiere.

· precizăm faptul că, de curând, Comisia Europeană a propus prin Directiva 2007/65/CE a Parlamentului European şi a Consiliului, din 11 decembrie 2007, modificarea Directivei 89/552/CEE a Consiliului, privind coordonarea anumitor acte cu putere de lege şi acte administrative ale statelor membre cu privire la desfăşurarea activităţilor de difuzare a programelor de televiziune. În acest context, autoritatea de reglementare intenţionează să propună modificarea Legii nr. 504/2002, în ansamblu, în scopul armonizării acesteia cu prevederile europene în materie.    
                         PREŞEDINTE,

